– segir Bragi Ólafsson rithöfundur um nýútkomna bók sína Stöðu pundsins – Bragi Ólafsson rithöfundur að störfum . “ Og í vissum skilningi má segja að lífið hafi verið tíðindalítið síðan , hafi meira átt sér stað í höfðinu , ” segir Bragi í viðtalinu . Í nýútkominni bók Braga Ólafssonar Stöðu pundsins , sem nýlega var tilnefnd til Íslensku bókmenntaverðlaunanna , segir frá mæðginunum Möddu og Sigurvin sem ákveða að heimsækja gamlan vin látins fjölskylduföðurins sem er búsettur á Englandi . Í fjörunni við Ægisíðu átti sér stað mikilvægur atburður í sögu Braga . Bragi segir að í grjótinu þar hafi vendipunktur sögunnar átt sér stað . Faðirinn í þessari litlu fjölskyldu hafi ákveðið að koma þangað til þess að enda líf sitt . Bragi hefur skrifað fjölda skáldsagna og smásagna , en einnig ljóð og leikhúsverk . Í Stöðu pundsins birtast ásamt aðalpersónunum nokkrar persónur sem lesendur Braga þekkja úr fyrri verkum hans . Meðal annarra má nefna Níels Pietur og Ármann Val Ármannsson , og tónskáldið Markús Geirharð , sem segja má að hafi sigrað hjörtu margra lesenda fyrri skáldsagna Braga . Vesturbæjarblaðið settist niður með höfundinum á Kaffivagninum að morgni til nú á dögunum . Bragi neitar ekki að atburðir úr eigin lífi endurgerist í sögunni . „ Ég byggi þetta mikið til á eigin reynslu og atburðum í fjölskyldu minni , aðallega móðurfjölskyldu , en hnika öllu til og sný á haus . Þetta er skáldsaga , en hefur undirtitilinn „ sjálfsævisaga , en ekki mín eigin “ . Þess má geta að móðir Braga er Soffía Mary Sigurjónsdóttir , fyrrum bankastarfsmaður sem nú býr á Seltjarnarnesi og hefur lagt listmálun fyrir sig eftir að hún fór á eftirlaun . Faðir Braga var Ólafur Stefánsson , lögfræðingur , sonur Stefáns Jóhanns Stefánssonar frá Dagverðareyri við Eyjafjörð , alþingismanns og forsætisráðherra um skeið . Ríkisstjórn hans var gjarnan nefnd eftir honum og kölluð Stefanía . Ég er enn Vesturbæingur Eftir að hafa gætt sér á Kaffi Ameríkanó var Bragi inntur eftir tengslum sínum við Vesturbæinn fyrr og síðar . “ Ég er enn Vesturbæingur . Alla vega að hluta enda nýlega fluttur austur yfir læk . Ég hafði áður búið við Suðurgötuna í 12 ár , í húsi þar sem leikarahjónin Helgi Skúlason og Helga Bachmann bjuggu lengi . Við erum nú flutt í Túnin , sem áður töldust til Austurbæjarins , en eru þó líklega hluti af miðbænum í dag . Ég er þó mikið með annan fótinn í Vesturbænum . Yngri dóttir mín er nýbyrjuð í Hagaskóla og ég er mikið á ferðinni á mínum gömlu slóðum . Ég gekk sjálfur í þessa grónu skóla í Vesturbænum , Melaskóla og Hagaskóla . Fór síðan í Versló , þótt ég hefði í raun ekkert að gera þangað . En það var einhver uppreisn í mér gagnvart MR í þessum tíma , eins og hjá fleiri vinum mínum . Eftir á finnst mér þó ágætt að hafa lokið verslunarprófi , því það skilaði mér góðri vélritunarkunnáttu , auk þess sem ég lærði að setja upp verslunarbréf , sem nýttist mér vel við að skrifa Stöðu pundsins . Ég lauk aftur á móti stúdentsprófi úr Menntaskólanum við Hamrahlíð , frá nýmálasviði . Sá skóli átti betur við mig . ” Svo fórstu að skrifa ? „ Ég var í raun farinn að skrifa um fermingaraldurinn . Við Friðrik Erlingsson rithöfundur vorum nánir vinir á þessum tíma og fylgdumst að í tónlist og textagerð . Við sendum hvor öðrum þykk og mikil bréf með sögum og ljóðum . Fyrsta ljóðabókin mín , Dragsúgur , kom út 1986 , sama ár og ég tók þátt í að stofna útgáfufyrirtækið Smekkleysu og hljómsveitina Sykurmolana . Ég hafði áður spilað með Purrki Pillnikk , með þeim Friðriki og Einari Erni . “ Of langt mál yrði að rekja sögu þessara hljómsveita en þar starfaði Bragi með Björk Guðmundsdóttur , Einari Erni Benediktssyni , Þór Eldon , Sigtryggi Baldurssyni , Margréti Örnólfsdóttur og fleirum . Sykurmolarnir voru brautryðjendur á sviði íslenskrar tónlistar á sínum tíma , og Smekkleysa á sér langa og merkilega útgáfusögu . „ Já . Smekkleysa er reyndar enn til , þótt útgáfan sé orðin minni . Við höldum úti lítilli plötubúð á Óðinsgötunni . Reksturinn hefur þó á síðustu árum verið nokkuð erfiður . Árið 2006 var fjárhagsstaðan orðin slík að við brugðum á það ráð að endurlífga Sykurmolana fyrir eina tónleika í Laugardalshöll , og reistum þannig við fjárhag Smekkleysu – að minnsta kosti í bili . ” “ Ég bjó um tíma í rauðu timburhúsi við Vesturgötu 53B sem stóð á horni Vesturgötu og Framnesvegar , húsi sem löngu er búið að rífa . Ég var í sumarvinnu í Daníelsslipp á þeim tíma , og gekk niður Bakkastíginn í vinnuna , frá Vesturgötunni niður á Mýrargötu . Við Bakkastíginn bjó Magnús Tómasson myndlistarmaður , og mér er það mjög minnisstætt að hafa oft séð hann fyrir utan húsið sitt klukkan hálfátta á morgnana með logandi Pall Mall sígarettu , væntanlega að undirbúa listsköpun dagsins , á meðan ég var á leiðinni í einhverja leiðinda útivinnu . Ég sá þetta fyrir mér sem draumalífið : að vera sjálfstæður listamaður . En það var oft fjör á Vesturgötunni . Ásmundur Jónsson , eða Ási í Gramminu , var þá búinn að stofna Grammið með Einari Erni og var með reksturinn í kjallaranum undir hæðinni þar sem ég bjó . Það var mjög mikið að gerast í kringum Grammið , mikil gróska , alveg ógleymanlegur tími . Grammið fluttist síðan upp á Laugaveg þar sem gamla Plötuportið var . Plötuportið kemur reyndar fyrir í nýju bókinni minni , enda gerist sú saga að mestu leyti árið 1976 , og fjallar að stórum hluta um popptónlist . Og það að kaupa sér plötur , meðal annars frá Englandi . ” Á stúdentsprófið Megasi að þakka Einhverra hluta vegna víkur talinu að Megasi , en Bragi kynntist honum um tvítugsaldurinn , og spilaði á bassa með honum um tíma , meðal annars á tveimur plötum með hljómsveitinni Íkarus . “ Það má eiginlega segja að Megas hafi komið mér í gegnum stúdentsprófið , “ segir Bragi brosandi . „ Ég átti bara einn stærðfræðiáfanga eftir í MH , til að klára skólann , og hafði fallið í þeim áfanga tvívegis . Ég var eitthvað að barma mér yfir því við Megas , og þá datt honum í hug að gefa mér lítið kver sem heitir að mig minnir Stærðfræðileg formúluljóð , sem innihélt vísur og stökur með stærðfræðiformúlum . Ég las þetta kver áður en ég fór í prófið , þriðju tilraunina , og flaug í gegnum áfangann , fékk meira að segja hæstu einkunn . Ég efast reyndar um að formúluljóðin hafi í raun komið að einhverju gagni , en um svipað leyti hafði Megas gefið mér nokkrar mjög þunnar bækur með örleikritum Samuels Beckett , og eftir á að hyggja finnst mér skemmtileg tilhugsun að þær bækur hafi frekar en formúluljóðin nýst mér í stærðfræðinni , þótt áhrifa Becketts gæti mjög lítið í því sem ég hef skrifað síðan . Held ég . ” Lærði að vinna á daginn Fórstu eftir þetta út á ritbrautina ? “ Ég var alltaf með annan fótinn þar þótt tónlistin hafi verið fyrirferðarmeiri á þessum tíma . En eftir að Sykurmolarnir hættu fór ég að vinna á auglýsingastofu , við textagerð og prófarkalestur , og var þar í fimm ár með hléum . Þar vandist ég hefðbundnum vinnutíma , að vinna frá níu til fimm . Sem hefur nýst mér vel æ síðan , enda krefjast ritstörf ákveðinnar reglu , að minnsta kosti í mínu tilviki . ” Í nálægð við anda Laxness Bragi kveðst hafa búið á nokkrum stöðum í Vesturbænum áður en hann flutti í hús Helgu og Helga við Suðurgötuna . „ Ég bjó meðal annars við Hagamel , Grenimel , Kvisthagann og Fálkagötuna . Á Fálkagötunni , í hinni svokölluðu Hollywoodblokk , bjuggum við í sama stigagangi og Halldór Laxness hafði átt íbúð á efstu hæð . Eftir það fluttum við í hús á Laufásvegi 25 , en þar hafði Halldór Laxness líka búið , á efstu hæð , með fyrri konu sinni , Ingibjörgu Einarsdóttur . Og Kristmann Guðmundsson reyndar líka , en hann og Laxness áttu sama tengdaföður um tíma , Einar Arnórsson . Af Laufásveginum fórum við síðan beint í vestur , yfir Tjörnina , á Suðurgötuna , þar sem Halldór Laxness kom enn og aftur við sögu . ” Bragi segir að nokkuð sérstök tilfinning hafi fylgt því að flytja inn í þetta hús . „ Ég hafði alveg frá því ég mundi eftir mér tekið eftir þessu sérstaka húsi við kirkjugarðinn . Og í endurminningunni var það fyrsta sem vakti athygli mína þegar ég kom inn í húsið ein lítil , ryðguð nál , eða nagli , í ramma á veggnum í forstofunni . Sagan á bakvið þann hlut var sú að Helga og Helgi höfðu sýnt Halldóri Laxness nálina einhverju sinni þegar hann kom í heimsókn , þau höfðu fundið hana í garðinum , og Halldór hafði strax þóst vita hvað þetta væri . Þetta kæmi frá Magnúsi í Melkoti , bænum sem var fyrirmyndin að Brekkukoti Björns í skáldsögu Halldórs . Melkot hafði staðið rétt hjá húsinu við Suðurgötuna , á lóðinni þar sem Ráðherrabústaðurinn stendur . Magnús hefði líklega notað nálina við að riða net . ” Á „ beinu brautinni “ frá 2001 Bragi segist hafa farið á beinu brautina árið 2001 . „ Þá fékk ég full rithöfundalaun í fyrsta skipti og gat leyft mér að yfirgefa auglýsingastofuna . Og í vissum skilningi má segja að lífið hafi verið tíðindalítið síðan , hafi meira átt sér stað í höfðinu . ” Bragi glottir eilítið að þessum orðum sínum , en frá því hann sagði skilið við hinn almenna vinnumarkað hefur hann gefið út fjölda bóka og leikrita . Og hann er enn að . Situr við skriftir í Miðborginni eða Austurbænum , og heimsækir Vesturbæinn nær daglega . “ Hér hefur ansi margt breyst og flest til batnaðar . Þótt auðvitað sé það synd að rauða húsið við Vesturgötuna hafi verið rifið . ” Hann lítur út um gluggann á Kaffivagninum . Örfiseyjan og Grandinn eru orðin allt önnur . „ Hér hefur orðið til mjög skemmtilegt umhverfi með fyrirtækjum , verslunum og veitingastöðum . ” Það líður að hádegi og svanga ferðamenn drífur að . Matarlykt er að fylla vitin en við Kaffi Ameríkanómennirnir göngum út í góða veðrið . Jólafastan orðin að öfugmæli og bókavertíðin í fullum gangi .